Шрёдингер һуғыш тамамланғандан һуң бер нисә тапҡыр Австрияға йәки Германияға күсергә тәҡдимдәр алһа ла, ул, йәшәү урынын ҡалдырырға теләмәйенсә, был саҡырыуҙарҙан баш тарта. Австрия дәүләт килешеүенә ҡул ҡуйғандан һәм союздаш ғәскәрҙәрҙе илдән сығарғандан һуң ғына тыуған иленә ҡайтырға ризалаша. 1956 йыл башында Австрия президенты ғалимға Вена университетының теоретик физика профессоры вазифаһын биреү тураһындағы указды раҫлай. Шул уҡ йылдың апрелендә Шрёдингер Венаға ҡайта һәм үҙ вазифаһында эшләй башлай, бер нисә билдәле кеше, шул иҫәптән Республика Президенты ҡатнашлығында лекциялар уҡый. Карьераһы башланған ергә ҡайтыуҙы ойошторған Австрия хөкүмәтенә рәхмәтле була. Ике йылдан һуң йыш ҡына ауырыған ғалим, ниһайәт, университетты ташлап, отставкаға китә. Ғүмеренең һуңғы йылдарын башлыса Тиролдең Альпбах ауылында үткәрә. Шрёдингер 1961 йылдың 4 ғинуарында Вена дауаханаһында туберкулездың киҫкенләшеүе һөҙөмтәһендә вафат була һәм Альпбахта ерләнә.